ระเบียบการท่าเรือแห่งประเทศไทย ว่าด้วยการจัดหาประโยชน์ในทรัพย์สินของการท่าเรือแห่งประเทศไทย พ.ศ. 2546

ระเบียบการท่าเรือแห่งประเทศไทย
ว่าด้วยการจัดหาประโยชน์ในทรัพย์สินของการท่าเรือแห่งประเทศไทย
พ.ศ.
๒๕๔๖
 

เพื่อให้การนำทรัพย์สินของการท่าเรือแห่งประเทศไทยไปจัดหาประโยชน์และเพิ่มพูนรายได้
มีความเหมาะสมและสะดวกในทางปฏิบัติ อาศัยอำนาจตามความในมาตรา ๙ (๒) และมาตรา ๒๙ (๑) แห่งพระราชบัญญัติการท่าเรือแห่งประเทศไทย
พ.ศ. ๒๔๙๔
โดยความเห็นชอบของคณะกรรมการการท่าเรือแห่งประเทศไทยจึงให้วางระเบียบไว้
ดังต่อไปนี้

ข้อ
๑ ระเบียบนี้เรียกว่า ระเบียบการท่าเรือแห่งประเทศไทย
ว่าด้วยการจัดหาประโยชน์ในทรัพย์สินของการท่าเรือแห่งประเทศไทย พ.ศ. ๒๕๔๖

ข้อ
๒[๑] ระเบียบนี้ให้ใช้บังคับตั้งแต่วันถัดจากวันประกาศเป็นต้นไป

ข้อ
๓ บรรดาระเบียบ มติ คำสั่ง
หรือประกาศอื่นใดที่กำหนดไว้แล้ว ซึ่งขัดหรือแย้งกับระเบียบนี้
ให้ใช้ระเบียบนี้แทน
การจัดหาประโยชน์จากทรัพย์สินของการท่าเรือแห่งประเทศไทยที่ได้ดำเนินการก่อนวันที่ระเบียบนี้ใช้บังคับ
ให้ดำเนินการต่อไปจนสัญญาสิ้นสุด
ในกรณีที่มีปัญหาในทางปฏิบัติเกี่ยวกับระเบียบนี้หรือที่ระเบียบนี้มิได้กำหนดไว้โดยแจ้งชัด
ให้คณะกรรมการการท่าเรือแห่งประเทศไทยเป็นผู้วินิจฉัยหรือพิจารณาสั่งการ

ข้อ
๔ ในระเบียบนี้
การท่าเรือ หมายความว่า การท่าเรือแห่งประเทศไทย
คณะกรรมการ หมายความว่า
คณะกรรมการการท่าเรือแห่งประเทศไทย
ผู้อำนวยการ หมายความว่า
ผู้อำนวยการการท่าเรือแห่งประเทศไทย
ทรัพย์สิน หมายความว่า ที่ดิน อาคาร
สิ่งปลูกสร้างและทรัพย์สินอื่น ๆ ของการท่าเรือแห่งประเทศไทย รวมถึงสิทธิต่าง ๆ
ในทรัพย์สินนั้น
หน่วยงานของรัฐ หมายความว่า กระทรวง ทบวง กรม
หรือส่วนราชการที่เรียกชื่ออย่างอื่นและมีฐานะเป็นกรม ราชการส่วนภูมิภาค
ราชการส่วนท้องถิ่นและรัฐวิสาหกิจที่ตั้งขึ้นโดยพระราชบัญญัติหรือพระราชกฤษฎีกา
ค่าเช่า หมายความว่า เงินที่การท่าเรือเรียกเก็บจากผู้เช่าเพื่อเป็นการตอบแทนที่การท่าเรือจัดให้เช่าทรัพย์สิน
ผลประโยชน์ตอบแทน หมายความว่า ค่าเช่า
ค่าธรรมเนียมและผลประโยชน์ตอบแทนอื่น ๆ

ข้อ
๕ การจัดให้เช่าทรัพย์สินให้เป็นไปตามเงื่อนไขดังนี้
(๑) ระยะเวลาการเช่าหรือการต่อสัญญาเช่าแต่ละครั้งไม่เกิน
๓ ปี ให้เป็นอำนาจของผู้อำนวยการ หรือผู้ที่ผู้อำนวยการมอบอำนาจ
โดยในการต่อสัญญาเช่าแต่ละครั้ง ให้เสนอคณะกรรมการเพื่อทราบก่อน
(๒) ระยะเวลาการเช่าหรือการต่อสัญญาเช่าเกิน ๓
ปีขึ้นไป ให้เป็นอำนาจของคณะกรรมการ

ข้อ
๖ การจัดให้เช่าให้กระทำโดยวิธีประมูล
เว้นแต่กรณีดังต่อไปนี้จะจัดให้เช่าโดยไม่ต้องใช้วิธีประมูลก็ได้ คือ
(๑) การให้เช่าเพื่อกิจการท่าเรือ
และหรือกิจการที่เกี่ยวเนื่องกับกิจการท่าเรือตามที่กำหนดไว้ในแผนแม่บทการใช้ทรัพย์สิน
(Master Plan) ของแต่ละท่าเรือ
(๒) การให้เช่าเพื่อกิจการสาธารณูปโภค
หรือระบบโครงสร้างพื้นฐาน เช่น ระบบไฟฟ้า ประปา โทรศัพท์ ถนน ทางเดิน ทางภารจำยอม
ฯลฯ
(๓) การให้เช่าเพื่อประโยชน์ของหน่วยราชการ
รัฐวิสาหกิจ โรงเรียน วัด องค์การสาธารณกุศลที่มิได้มุ่งแสวงหากำไร
(๔) การให้เช่าเพื่อปลูกสร้างบ้านพักอาศัยในพื้นที่ไม่เกิน
๕๐ ตารางวา การให้เช่าอาคารพาณิชย์ ตลาด
อาคารสิ่งปลูกสร้างและหรือการให้เช่าพื้นที่ต่อเนื่องจากสัญญาเช่าเดิม
เพื่อประกอบกิจการค้าและหรือพักอาศัย ระยะเวลาการให้เช่าไม่เกินคราวละ ๓ ปี
(๕) การให้เช่าเพื่อปลูกบ้านพักคนงานชั่วคราว
เพื่อใช้ประโยชน์ในลักษณะเป็นการต่อเนื่องกับกิจการก่อสร้างในที่ดินของการท่าเรือ
(๖) การให้สิทธิการเช่าแก่ทายาทโดยธรรมของผู้เช่าเดิมที่ถึงแก่กรรม
(๗) การให้เช่าที่ดินที่มีพื้นที่เล็กน้อยที่ไม่สามารถนำไปหาประโยชน์โดยการปลูกสร้างอาคารขนาดมาตรฐานตามเทศบัญญัติได้
(๘) การให้เช่าอย่างอื่นที่การท่าเรือเห็นว่า
โดยสภาพไม่เหมาะสมที่จะดำเนินการประมูล แต่ทั้งนี้
ต้องได้รับความเห็นชอบจากคณะกรรมการเสียก่อน

ข้อ
๗ การให้เช่าโดยวิธีประมูลให้กำหนดเงื่อนไขดังนี้
(๑) อัตราค่าเช่าต้องไม่ต่ำกว่าอัตราที่การท่าเรือกำหนด
(๒) ผลประโยชน์ตอบแทนจะต้องไม่ต่ำกว่าที่การท่าเรือกำหนด
(ถ้ามี)
(๓) หลักประกันซองต้องไม่ต่ำกว่าร้อยละห้าตลอดอายุของค่าเช่า
ตามข้อ ๗ (๑) และหรือผลประโยชน์ตอบแทน (ถ้ามี) ตามที่การท่าเรือกำหนดตลอดอายุสัญญาเช่า
ตามข้อ ๗ (๒)
(๔) ข้อสงวนสิทธิที่การท่าเรือทรงไว้ซึ่งสิทธิที่จะเลือกผู้เสนอผลประโยชน์ตอบแทนรายหนึ่งรายใดให้เป็นผู้ชนะการประมูล
โดยไม่จำเป็นต้องเลือกผู้เสนอผลประโยชน์ตอบแทนสูงสุด
รวมทั้งจะพิจารณายกเลิกการประมูลก็ได้
หากมีเหตุเชื่อได้ว่าการดำเนินการกระทำไปโดยไม่สุจริต
หรือมีการสมยอมกันในการเสนอราคาหรือมีผลประโยชน์ร่วมกันกับผู้เสนอราคารายอื่น
หรือมีผู้เสนอผลประโยชน์ตอบแทนมาเพียงรายเดียว
หรือผลประโยชน์ตอบแทนที่ผู้เสนอมานั้นยังไม่เหมาะสมกับมูลค่าของทรัพย์สินที่จะให้เช่า
(๕) เงื่อนไขอื่น ๆ
ตามที่การท่าเรือเห็นสมควรเป็นกรณีไป ทั้งนี้
เพื่อให้เกิดประโยชน์สูงสุดสำหรับการท่าเรือ

ข้อ
๘ อัตราค่าเช่าและผลประโยชน์ตอบแทนการเช่าทรัพย์สิน
กรณีให้เช่าโดยมิได้ประมูล ให้เรียกเก็บตามประกาศของการท่าเรือ
การปรับเพิ่มหรือลดอัตราค่าเช่าและผลประโยชน์ตอบแทน
ให้กองจัดการทรัพย์สิน ฝ่ายการพัสดุและกองนิติการและจัดการทรัพย์สิน
ท่าเรือแหลมฉบังพิจารณาและให้เสนอคณะกรรมการทุก ๆ ๓ ปี หากอัตราที่เรียกเก็บอยู่เหมาะสมแล้วจะไม่ปรับปรุงก็ได้

ข้อ
๙
สำหรับผู้เช่าที่มิใช่หน่วยงานของรัฐต้องมีหลักประกันเพื่อให้ปฏิบัติตามสัญญาได้
ตามที่การท่าเรือกำหนด

ข้อ
๑๐
การโอนสิทธิการเช่าและการเช่าช่วงจะกระทำได้ต้องได้รับความเห็นชอบจากผู้มีอำนาจตามข้อ
๕ ก่อน

ข้อ
๑๑
ให้การท่าเรือกำหนดแผนแม่บทการใช้ทรัพย์สิน (Master Plan) ของท่าเรือกรุงเทพ
และท่าเรือแหลมฉบังเสนอคณะกรรมการให้ความเห็นชอบเพื่อใช้เป็นกรอบในการให้เช่าหรือใช้ทรัพย์สิน
และต้องควบคุมให้เป็นไปตามแผนแม่บทการใช้ทรัพย์สิน (Master Plan) ที่ได้รับความเห็นชอบแล้ว

ข้อ
๑๒
ให้ผู้อำนวยการการท่าเรือแห่งประเทศไทยรักษาการตามระเบียบนี้และให้มีอำนาจออกคำสั่งเกี่ยวกับวิธีปฏิบัติตามระเบียบนี้


ประกาศ
ณ วันที่ ๒๔ กุมภาพันธ์ พ.ศ. ๒๕๔๖
วันชัย ศารทูลทัต
ประธานกรรมการการท่าเรือแห่งประเทศไทย
























สุภาพร/พิมพ์
๑๐ ตุลาคม
๒๕๔๖

สุภาพร/แก้ไข
๒๙
ตุลาคม ๒๕๔๖

สราวุฒิ/พัชรินทร์/ตรวจ
๓๑ ตุลาคม ๒๕๔๖
A+B

ปิยะธิดา/ปรับปรุง
๑๓
พฤศจิกายน ๒๕๖๐


[๑] ราชกิจจานุเบกษา
เล่ม ๑๒๐/ตอนที่ ๔๓ ง/หน้า ๑๖๒/๒๙ พฤษภาคม ๒๕๔๖